Die vennootskap tussen Bottomless Coffee Band en die CCFA het ontstaan ná ’n konsert in die Oos-Kaap verlede jaar. Adrian Gardiner, uitvoerende hoof en voorsitter van die CCFA, was in die gehoor. Hy het die duo ná die tyd genader en behoorlik aan die dink gesit met die vraag: “Wat doen julle, as musikante, vir natuurbewaring?”
Die gedagte dat hulle moontlik deur hulle musiek by natuurbewaring betrokke kon raak, het Lourens en Esté so geïnspireer dat hulle dadelik hand op papier gesit het. En so het hulle enkelsnit WILDERNESS die lig gesien. “Die liedjie vertel die verhaal van ’n renosterkalf wat van sy ma geskei word nadat ’n stroper haar vir haar horing skiet. Dit dien as ’n metafoor vir die groter omgewing- en bewaringskrisis; ons is almal geskep om in harmonie en sinergie op hierdie planeet te leef – om daardie natuurstelsels te beskerm wat ons nie kan herskep as ons dit eers kwyt is nie,” verduidelik die twee.
Soos baie ander, is Bottomless Coffee Band terdeë bewus van die huidige stand van ons planeet en die dringende behoefte daaraan om ons omgewing te bewaar, veral in samewerking met die gemeenskap. Hulle was oorgehaal om ’n verskil te maak met wat hulle het – musiek. Hulle sterk oortuiging en inspirasie vir WILDERNESS was ook die dryfkrag agter hulle vennootskap met die CCFA. “Vir ons gaan musiek daaroor om mense bymekaar te bring en stories te vertel. Ons bydrae is om die fakkel na verskillende gehore op alle vlakke van die samelewing uit te dra, die bewaringsboodskap te versprei en geld in te samel vir die saak.”
Op die vraag oor wat hom na die duo aangetrek het, verduidelik Adrian: “Lourens en Esté se talent het my geïnspireer. En toe ek verlede jaar ná die konsert met hulle gesels, het ek besef dat hulle passie en musikale vermoëns hulle kragtige agente vir verandering kan maak. Hulle is die perfekte keuse om die bewaringsboodskap deur musiek uit te dra.” En dis presies wat die twee doen noudat hulle die rol van amptelike CCFA-ambassadeurs aanvaar het.
Boonop het die duo ’n vennootskap met Fairview gesluit, wat onderneem het om R1,00 aan die CCFA te skenk elke keer as iemand die musiekvideo op sosiale media deel. ’n Gedeelte van die liedjieverkope sal ook aan die CCFA geskenk word.
Alle betrokkenes sal hulle sosialemediaplatforms gebruik om mense aan te moedig om die liedjie af te laai en so tot die saak by te dra: Hoe meer mense die liedjie bereik, hoe meer geld word vir bewaring ingesamel. “Ek dink musiek is die beste wêreldwye kommunikasiemiddel, en as daar ’n boodskap is wat juis nou op ’n wêreldverhoog oorgedra moet word, is dit bewaring,” sê Fairview-eienaar Charles Back. “Die twee werk so goed saam dat dit lands- en kultuurgrense kan oorsteek en mense oor die hele wêreld kan raak.”
’n Konsert en fondsinsameling word ook vir Oktober in Londen beplan. Fairview en ander Suid-Afrikaanse handelsname sal saamwerk om hierdie storie na die VK te neem.
Suksesvolle projekte word tans met welslae in sewe lande in Suider-Afrika ondersteun. Dit wissel van inisiatiewe vir gorillagesondheid in Rwanda tot die voorsiening van skoon drinkwater aan gemeenskappe in Namibië, die beëindiging van die onwettige handel in bedreigde gryskroonkraanvoëls, die skep van groen landskappe, steun vir olifantbewaring, ’n mens/olifant-konflikbeheerprogram in Namibië, en die skep van ’n visseryprojek wat tans sowat 120 gesinne onderhou.